section_heading: Ustroj
paragraph_text: Brigada dr Ante Starčević iz Uskoplja bila je organizirana kao brigada domobranstva HVO. Domobranstvo HVO je odlukom o osnivanju ustrojeno na teritorijalnom načelu. Sastav Domobranstva činile su sve pričuvne postrojbe. Organizacijski predložak brigada HVO-a bio je modificirani predložak organizacije pričuvnih brigada tipa "R" u bivšoj JNA. Planski sastav bio je 2841 pripadnik i sukladno tom rasporedu su opremljene. Plansku veličinu gotovo nikad nisu dosegnule. Domobranske brigade bile su lake pješačke brigade. Sastojale su se od tri ili četiri pješačke bojne, uz minimalnu strukturu borbene i logističke potpore. Pješačka bojna (bataljun) sastojala se od pet pješačkih satnija (četa), izviđačkog, protutenkovskog, pratećeg i logističkog voda te komunikacijskog odjela.